Политикэ щIэныгъэхэм я доктор Щауэжь Наталье токIуэ
Ди къэралым и щыхьэр Москва иджыблагъэ щекIуэкIащ «Политикэ» унэтIыныгъэр зиIэ, Кавказым теухуа тхылъ нэхъыфIхэм я урысейпсо зэпеуэ. Абы и лауреату къалъытащ политикэ щIэныгъэхэм я доктор япэу КъБР-м щыхъуа бзылъхугъэ, РАН-м и Къэбэрдей-Балъкъэр щIэныгъэ центрым Социально-политикэ къэхутэныгъэхэмкIэ и институтым и щIэныгъэ лэжьакIуэ нэхъыжь Щауэжь Наталье Анатолий и пхъур.
Наталье утыку ирихьа къэхутэныгъэр тещIыхьауэ щытащ Кавказ Ищхъэрэм щекIуэкI лъэпкъ-политикэ, социо-щэнхабзэ зэхъуэкIыныгъэхэм. Иджырей гъащIэм, жылагъуэм цIыхум щигъуэт увыпIэр лъэныкъуэ псомкIи щызэпкърыхащ лэжьыгъэм. А Iуэхугъуэхэр зэрызэхэлъ щхьэхуэныгъэхэр наIуэ къищIурэ, Щауэжьым и къэхутэныгъэхэр нэхъыбэу трегъащIэ бгырыс бзылъхугъэм мы зэманым хэлъ социально-политикэ жыджэрагъыр къэгъэлъэгъуэным.
А Iуэхугъуэхэращ абы и доктор диссертацэми лъабжьэ хуищIауэ щытар. Ар Щауэжьым Москва щыпхигъэкIащ 2015 гъэм и жэпуэгъуэ мазэм. ЩIэныгъэлIхэм зэрыжаIэмкIэ, Наталье иригъэкIуэкIа къэхутэныгъэхэр хуабжьу купщIафIэщ, гъащIэм и лъэныкъуэ куэд къызэщIаубыдэу. ЩIэныгъэ лэжьыгъэм къыщыгъэлъэгъуащ лIэщIы-гъуэ блэкIам и 20 гъэхэм къыщыщIэдзауэ дызэрыт зэманым нэсыху бгырыс бзылъхугъэм жылагъуэм щиубыд увыпIэм хэпщIыкIыу зэрызихъуэжар. Социологиемрэ политологиемрэ зыджхэм яхуэгъэзауэ щытми, Щауэжьым и лэжьыгъэр яфIэхьэлэмэтщ ди лъэпкъым, ди щIыналъэм я тхыдэм дахьэх куэдым.
Къэхутэныгъэ купщIафIэ куэд зэфIэзых Щауэжь Наталье дохъуэхъу и ехъулIэныгъэщIэмкIэ икIи ди гуапэщ ди лъахэм, лъэпкъым я цIэр фIыкIэ зыгъэIун лэжьыгъэщIэхэр и къалэмыпэм иджыри къыпыкIыну, узыншэу, насыпрэ гуфIэгъуэрэ щымыщIэу псэуну.
ЖЫЛАСЭ Маритэ.
